ועדת הכלכלה, כנסת 24, פרוטוקול מספר 248, 2022-05-24 13:38

לימור מגן תלם: צוהריים טובים לכולם.

לימור מגן תלם: אני מתכבדת לפתוח את ישיבת ועדת הכלכלה.

לימור מגן תלם: מדובר בתיקון טעות טכנית שקרתה בחוק חוק התכנית הכלכלית (תיקוני חקיקה ליישום המדיניות הכלכלית לשנות התקציב 2021 ו-2022), התשפ"ב-2021 בדבר חוק שירות מידע פיננסי ופקודת היבוא והיצוא.

לימור מגן תלם: אני רוצה להדגיש שלא מדובר בדיון מהותי לגופו של עניין אלא בתיקון טעות טכנית בלבד.

לימור מגן תלם: בחוק ההסדרים נפלו טעויות:

לימור מגן תלם: בפרק היבוא הוספה הפניה שגויה לסעיף קטן (א3).

לימור מגן תלם: אני אבקש מהיועץ המשפטי של הוועדה, איתי עצמון, להציג את הנושא.

איתי עצמון: תודה.

איתי עצמון: כפי שאמרה יושבת הראש, הוועדה מתכנסת היום לדיון בתיקון בטעויות לפי סעיף 10א) לפקודת סדרי השלטון והמשפט שקובע בסעיף קטן (ב) ש"נפלה טעות בנוסח של חוק כפי שנתקבל בכנסת וקבעה הוועדה – וזה הליך שקורה עכשיו – לפי הצעת יושב ראש הכנסת או היועץ המשפטי לכנסת כי הטעות היא לשונית טכנית, פליטת קולמוס, השמטה מקרית, טעות הדפסה, שיבוש של העתקה וכיוצא באלה, רשאית הכנסת בהחלטה לתקן את הטעות.

איתי עצמון: כפי שציינת, מדובר באמת בטעויות טכניות לחלוטין, במקרה אחד השמטה מקרית ובמקרה אחר פליטת קולמוס.

איתי עצמון: אני תכף אקרא ואסביר בקצרה.

איתי עצמון: הוועדה תקבע, ככל שהיא תקבע, שאכן מדובר בטעויות טכניות, לאחר מכן ההחלטה הזו של הוועדה, אנחנו מניחים אותה והיא עוברת להכרעה של מליאת הכנסת.

איתי עצמון: זה מבחינת התהליך.

איתי עצמון: אני אקרא ואז אני אסביר.

איתי עצמון: בדבר תיקון טעויות בחוק התכנית הכלכלית (תיקוני חקיקה ליישום המדיניות הכלכלית לשנות התקציב 2021 ו-2022), התשפ"ב-2021

איתי עצמון: בסעיף 95, בחוק שירות מידע פיננסי, התשפ"ב-2021 המובא בו – זה הסעיף בחוק ההסדרים שכלל את כל החוק של חוק שירות מידע פיננסי - אחרי סעיף 78 צריך להיות: "78א.

איתי עצמון: תיקון חוק הסדרת העיסוק בייעוץ השקעות, בשיווק השקעות ובניהול תיקי השקעות בחוק הסדר העיסוק בייעוץ השקעות, בשיווק השקעות ובניהול תיקי השקעות, התשנ"ה-1995, בסעיף 8(ב)(1), אחרי "בביצוע פעולות בבורסה" יבוא "או במתן שירות ידע פיננסי כהגדרתו בחוק שירות מידע פיננסי, התשפ"ב 2021".

איתי עצמון: חוק שירות מידע פיננסי שנחקק במסגרת חוק ההסדרים האחרון, מסדיר שירות חדש שמאפשר לגופים שיקבלו רישיונות או אישורים לפי החוק, לבצע עבור לקוח עבור לקוח פעולות של ריכוז מידע פיננסי, לאפשר לו השוואת עלויות, מה שנקרא רפורמת הבנקאות הפתוחה.

איתי עצמון: בעת הדיונים בוועדה הוסף לחוק תיקון עקיף, לאותו חוק הסדרת הייעוץ בעיסוק השקעות שהקראתי קודם לכן, שאמור לאפשר ליועצי השקעות, למנהלי תיקי השקעות, לתת את השירות האמור.

איתי עצמון: בעצם לגבור על הוראת ייחוד העיסוק שקיימת בסעיף 8 לאותו חוק.

איתי עצמון: כמו שאמרתי, השמטה מקרית לחלוטין.

איתי עצמון: הסעיף הזה נדון, הוסבר ואושר בוועדה.

איתי עצמון: אני אזכיר שמדובר ברפורמה בייבוא שאמורה להקל על יבוא מוצרים לצד החמרת האכיפה והפיקוח של משרד הכלכלה באמצעות הממונה על התקינה כלפי היבואנים.

איתי עצמון: במסגרת אמצעי הפיקוח נוספה סמכות לממונה על התקינה לדרוש מהיבואן מסמכים ואם הוא לא מציג אותם – אני אומר את זה באופן מאוד מאוד כללי – הוא יידרש להעביר את המוצרים, את הטובין, לבדיקה מחמירה יותר, בעצם לבדיקת מעבדה כתנאי לשחרור הטובין מהמכס.

איתי עצמון: לאחר ההצבעה בוועדה, ובעת הכנת הנוסח והחלפת טיוטות עם משרדי הממשלה, נוספה לבקשת משרדי הממשלה הפניה לסעיף קטן שהוא פשוט לא רלוונטי לתיקון, לאותו סעיף קטן (א3).

איתי עצמון: אגב, ההפניה – להבנתנו לפחות – היא בבחינת קבוצה ריקה.

איתי עצמון: כלומר, היא פשוט לא רלוונטית כי מופיעה שם הפניה למלים "אישור, בדיקת מעבדה".

איתי עצמון: כלומר, אין בכלל אזכור בסעיף קטן (א3) לאישור בדיקת מעבדה.

לימור מגן תלם: ההפניה למעשה שגויה ומיותרת.

איתי עצמון: ההפניה מיותרת.

איתי עצמון: צריך למחוק אותה.

איתי עצמון: אני עובר לתחילה של תיקוני הטעות.

איתי עצמון: באופן עקרוני תחילתו של תיקון טעות, לפי פקודת סדרי השלטון והמשפט, הוא מיום תחילתו של החוק אותו מתקנים זולת אם נקבעה בהחלטה שתחילתו תהיה במועד מאוחר יותר.

איתי עצמון: אנחנו קבענו כאן במפורש - מכיוון שיש כאן למעשה תיקונים של שני דברי חקיקה שתוקנו במסגרת חוק ההסדרים - והחלטנו כן לקבוע במפורש את מועדי התחילה של תיקוני הטעויות.

איתי עצמון: אני אקרא את סעיף 2 להצעת ההחלטה.

איתי עצמון: (א) תחילתו של סעיף 1(1) - זה התיקון של שירות מידע פיננסי - ביום תחילתו של חוק שירות מידע פיננסי, התשפ"ב-2021, כאמור בסעיף 79 לחוק האמור.

איתי עצמון: סעיף 79 הוא סעיף התחילה.

איתי עצמון: באופן כללי התאריך הוא 14 ביוני 2022 ולאחר מכן יש כל מיני החרגות שכרגע אני לא אכנס אליהן.

איתי עצמון: (ב) תחילתו של סעיף 1(2) ביום תחילתה של פקודת היבוא והיצוא כנוסחה בחוק התכנית הכלכלית, כאמור בסעיף 98 לחוק התכנית הכלכלית.

איתי עצמון: מדובר על 1 ביוני 2022.

לימור מגן תלם: תודה רבה לאיתי על הדברים הללו.

לימור מגן תלם: כמובן שהוועדה התרשמה שמדובר בתיקונים טכניים בלבד.

לימור מגן תלם: לפני ההצבעה, יש מישהו שרוצה להתייחס?

לימור מגן תלם: לא.

לימור מגן תלם: אם כך, אני מעלה להצבעה את הצעת החלטה בדבר תיקון טעויות בחוק התכנית הכלכלית (תיקוני חקיקה ליישום המדיניות הכלכלית לשנות התקציב 2021 ו-2022), התשפ"ב-2021.

לימור מגן תלם: מי בעד?

לימור מגן תלם: מי נגד?

לימור מגן תלם: מי נמנע?

לימור מגן תלם: אושר

לימור מגן תלם: התיקון אושר פה אחד.

לימור מגן תלם: תודה רבה לכולם.

לימור מגן תלם: אני נועלת את הישיבה.